钦定古今图书集成/明伦汇编/氏族典/第242卷 > 张令铎
## 钦定古今图书集成/明伦汇编/氏族典/第242卷 > 张令铎

按《宋史张令铎传》：“令铎，棣州厌次人。少以勇力隶军
伍，后唐清泰中，补宁卫小校。晋初，改隶奉国军。汉干
祐中，从周太祖平河中，以功迁奉国军指挥使。广顺
初，累迁本军左厢都指挥使，从世宗征淮南，加常州
防御使。恭帝即位，授侍卫亲军步军都指挥使，领武
信军节度使。令铎本名铎，以与河中张铎同姓名，故”
赐今名。宋初，迁马步军都虞候。建隆二年，出为镇宁
军节度。帝为皇弟兴元尹光美娶其第三女，开宝二
年来朝，明年春卒。令铎性仁，尝语人曰：“我从军三十
年，大小四十馀战，多摧坚陷敌，未尝妄杀一人。”及卒，
人多惜之。子守正，至内园使；守恩，累迁崇仪使、知泰
州，卒。录其子奉礼郎永安为大理评事，后至殿中丞。